**Tamás Norbert-Levente, Génsebészet 3. év**

2025 júniusában lehetőségem nyílt részt venni a Forensic and Genetic Principles in Human Identification című Erasmus+ BIP (Blended Intensive Programme) tanulmányi programban, amelyet a szlovákiai Prešov városában szervezett a Prešovi Egyetem Természettudományi Karának Biológiai Tanszéke. A program célja az emberi azonosítás forenzikus és genetikai módszereinek megismertetése volt, melyet elméleti előadások, laboratóriumi gyakorlatok, valamint kulturális és közösségi események tettek teljessé.

A programot egy online bevezető nap előzte meg, ahol betekintést kaptunk az emberi maradványok DNS-alapú azonosításába. A nap végén egy interaktív játék – a „Global DNA Quiz” – segítette az ismeretek elmélyítését.

A helyszíni program regisztrációval és egy ismerkedő városnézéssel kezdődött.

Az első szakmai napon megismerkedtünk a résztvevő csoportokkal, majd betekintést kaptunk a bioarcheológia világába egy egyiptomi (Deraheib-vádi) esettanulmány kapcsán. Két különböző korból származó emberi leletet vizsgáltunk (iszlám és predinasztikus időszak), összehasonlítva testhelyzetüket, mellékleteiket mint pl. szőlőmagok, Ziziphus spina, valamint a táplálkozási szokásokat és csontpatológiákat. Előadást hallgattunk meg a genetikai emberazonosítás alapjairól is, különös figyelmet fordítva a DNS-forrásokra és az alkalmazott molekuláris technikákra (STR, Y-STR, mitokondriális DNS, SNP). A színvonalas előadások után meglátogattuk Eperjes város kulturális örökségeit, végig sétálva a város központi részén.

A második napon a DNS izolálás és spektrofotométeres mérés került középpontba, amely során saját laboratóriumi tapasztalatokat szereztünk.

A harmadik napon egy kiránduláson vettünk részt, mely során meglátogattuk az archeoskanzent és a történelmi jelentőségű Szepesi várat. A nap során betekintést nyertünk Szlovákia gazdag kulturális örökségébe.

A negyedik napon csonttani és biometrikus azonosítási technikákat gyakoroltunk. A szemináriumok során valódi eseteket modelleztünk, amely interaktív és élményszerű tanulást biztosított.

Az utolsó, ötödik napon reflektáltunk az egész hét tapasztalataira, és értékes visszajelzéseket kaptunk a szervezőktől. Erasmus pubquiz és az értékelő megbeszélés zárta a programot.

A mobilitás különlegessége volt, hogy mindennap csapatunkkal különböző ételkülönlegességeket kóstolhattunk meg.

Összességében ez a program nemcsak a szakmai tudásomat mélyítette el a genetikai és forenzikus azonosítás terén, hanem a kulturális érzékenységemet és nemzetközi tapasztalataimat is bővítette. A gyakorlati képzések, a szakmai előadások és a közösségi élmények együttesen meghatározó hatással voltak fejlődésemre.